3. การประกอบธุรกิจของแต่ละสายผลิตภัณฑ์

ลักษณะการประกอบธุรกิจของบริษัท และนโยบายการดำเนินงานของบริษัท

ภัทรลิสซิ่ง ประกอบกิจการจัดหาทรัพย์สินให้กับผู้ประกอบการที่เป็นนิติบุคคลในรูปแบบลิสซิ่ง
(Leasing) คือ การให้ “เช่า” ในลักษณะสัญญาเช่าดำเนินงาน (Operating Lease)
โดยมุ่งเน้นให้เช่าทรัพย์สินประเภทยานพาหนะเป็นส่วนใหญ่ อาทิ รถยนต์สำหรับผู้บริหาร
รถยนต์ส่วนกลางประจำสำนักงาน รถยนต์บริการให้เช่าช่วง และรถยนต์เพื่อการพาณิชย์อื่นๆ เป็นต้น
นอกจากนี้ ยังให้เช่าทรัพย์สิน ประเภท เครื่องจักร คอมพิวเตอร์ และอุปกรณ์ทั่วไป
โดยมีอายุสัญญาเช่าตั้งแต่ 3 ปีขึ้นไป

ภัทรลิสซิ่ง ให้บริการ
ด้วยบุคลากรที่มากประสบการณ์พร้อมจะให้คำปรึกษาและจัดแผนการใช้ยานพาหนะที่เหมาะสมสำหรับทุกองค์กร
อีกทั้งมีการวางแผนปรับปรุงและพัฒนาธุรกิจอย่างต่อเนื่อง
เพื่อเป็นการสร้างมาตรฐานใหม่ให้แก่ธุรกิจลิสซิ่งในประเทศไทย

1. ลักษณะผลิตภัณฑ์และการให้บริการ

• PHATRA FLEET LEASING (PFL) :

PHATRA FLEET LEASING (PFL) ได้แก่ การบริการให้”เช่า” ยานพาหนะ ประเภท รถยนต์นั่ง
และรถยนต์เพื่อการพาณิชย์ ภายใต้สัญญาเช่าแบบดำเนินงาน (Operating Lease)
ที่พร้อมให้คำแนะนำ และหาแนวทางบริการต่างๆที่ตรงความต้องการใช้รถยนต์ของผู้เช่ามากที่สุด
โดยใช้หลักบริหารจัดการยานพาหนะจำนวนมาก (Economy of Scale) PFL
ช่วยให้ลูกค้าใช้ยานพาหนะอย่างมีประสิทธิภาพและลดภาระค่าใช้จ่ายที่ไม่จำเป็นทั้งที่มองเห็นและมองไม่เห็น

• PHATRA COMMERCIAL LEASING (PCL) :

PHATRA COMMERCIAL LEASING (PCL) ได้แก่ การจัดการบริการให้”เช่า” ทรัพย์สินทุกประเภท
ไม่ว่าจะเป็นเครื่องจักรอุปกรณ์การผลิต โดยเพิ่มบริการด้านการเงินแก่ลูกค้า
ให้สามารถวางแผนการผ่อนชำระได้ PCL ซึ่งสัญญาเช่าทางการเงิน (Finance Lease)
ของบริษัทส่วนใหญ่จะเป็นการบริการประเภท PCL

พร้อมกันนี้ ในส่วนของ PFL บริษัทยังมีการจัดตั้งหน่วยงานบริการเสริมที่เป็นมิติใหม่ของธุรกิจลิสซิ่ง
คือ PL Service Center ศูนย์บริการตลอด 24 ชั่วโมง
พร้อมช่วยเหลือทุกปัญหาที่อาจเกิดขึ้นระหว่างเดินทาง เช่น รถเสีย ประสบอุบัติเหตุ
โดยบริการแบบไม่มีวันหยุด
สร้างความอุ่นใจให้ลูกค้าของบริษัทว่าจะได้รับการดูแลเป็นอย่างดีตลอดเวลาเพียงแค่โทรศัพท์แจ้งมาที่
0-2693-2288

เครือข่ายศูนย์บริการทั่วประเทศ มาตรฐานผู้ผลิตไว้คอยบริการลูกค้ามากกว่า 500 แห่ง
ลูกค้าสามารถนำรถเข้าเช็คระยะทาง หรือซ่อมบำรุงฉุกเฉิน โดยมั่นใจได้ว่า
อะไหล่ที่ได้รับนั้นเป็นมาตรฐานเดียวกับผู้ผลิต

ความหลากหลายของรูปแบบบริการของ ภัทรลิสซิ่ง

  การเลือกใช้รถยนต์ เรามีเจ้าหน้าที่ผู้เชี่ยวชาญในด้านนี้
  คอยให้คำปรึกษาในการเลือกใช้รถยนต์ให้เหมาะกับวัตถุประสงค์ของแต่ละองค์กร

  การจัดซื้อรถยนต์ เรามีการจัดหารถที่รวดเร็ว ในทุกรุ่น ทุกสี
  และให้ต้นทุนในการเช่าอย่างสมเหตุสมผล

  การจัดส่งรถยนต์ เราจัดส่งให้ทุกที่ไม่ว่าจะมีเพียงไม่กี่คัน หรือหลายพันคัน

  การจดทะเบียนรถ เรามีทีมงานจัดการเรื่องนี้ พร้อมจัดส่งให้ถึงที่

  การจัดหาประกันรถ เรามีทีมงานคอยดูแลจัดหาประกันรถ
  เพื่อให้ทรัพยากรบุคคลของบริษัทท่านปฏิบัติหน้าที่หลักที่มีอยู่อย่างคุ้มค่า

  การซ่อมบำรุง เราจะดูแลเรื่องการซ่อมบำรุงทั้งหมดที่อาจจะเกิดขึ้น
  โดยผ่านศูนย์บริการมาตรฐานผู้ผลิตทั่วประเทศ

  การจัดหารถยนต์ทดแทน เพื่อไม่ให้เวลาในการดำเนินธุรกิจของลูกค้าสูญเปล่ากับเหตุที่ไม่คาดฝัน
  เรามีรถทดแทนสำหรับทุกเหตุการณ์ต่างๆที่ไม่อาจใช้รถได้

2. การตลาดและการแข่งขัน

ธุรกิจลิสซิ่งในประเทศไทยแบ่งลักษณะผู้ประกอบการออกได้เป็น 2 กลุ่มหลัก กล่าวคือ กลุ่มที่หนึ่ง
มุ่งเน้นให้เช่าทรัพย์สินแบบสัญญาเช่าทางการเงิน (Finance Lease) และเช่าซื้อ กลุ่มที่สอง
มุ่งเน้นการให้เช่าแบบดำเนินงาน (Operating Lease) โดยภัทรลิสซิ่ง
จัดอยู่ในกลุ่มหลังและคงฐานะผู้นำของธุรกิจแขนงนี้

ส่วนในปี 2550 คาดการณ์ว่าสภาวะเศรษฐกิจยังคงอยู่ในสภาพที่ไม่แน่นอน
เนื่องจากจะเห็นได้ว่าในปี 2549 ที่ผ่านมามีปัจจัยลบทางเศรษฐกิจจากหลายๆด้าน อาทิเช่น
ปัญหาเหตุการณ์ความไม่สงบใน 3 จังหวัดภาคใต้
สถานการณ์น้ำท่วมซึ่งกินเนื้อที่เป็นบริเวณกว้างในหลายจังหวัดของประเทศ
แต่ถึงกระนั้นปัจจัยบวกหลายๆด้านก็เข้ามากระตุ้นความเชื่อมั่นของผู้บริโภค
ราคาน้ำมันที่เริ่มทรงตัวและมีแนวโน้มที่จะลดลง อัตราดอกเบี้ยที่คงที่ ส่งผลให้สภาวะเงินเฟ้อตลอดปี
2549 อยู่ที่ 4.6 สูงขึ้นเล็กน้อยเมื่อเทียบกับปี 2548
อย่างไรก็ตามมาตรการต่างๆที่ทางภาครัฐออกมากระตุ้นเศรษฐกิจเป็นระยะอย่างต่อเนื่อง
ส่งผลให้อัตราการขยายตัวทางเศรษฐกิจอยู่ที่ร้อยละ 5.2 เทียบกับ 4.5 ในปี 2548

บริษัทจึงได้มีการเตรียมความพร้อมสำหรับการแข่งขันในทุกด้าน
เพื่อก่อให้เกิดประสิทธิภาพในการจัดการและการให้บริการกับลูกค้า
รวมทั้งการที่กลุ่มลูกค้าเป้าหมายมีความเข้าใจถึงประโยชน์และความสำคัญของการใช้บริการลิสซิ่งมากขึ้น
ว่าสามารถช่วยแบ่งเบาภาระเกี่ยวกับรถยนต์และอุปกรณ์ของธุรกิจตนเองได้
ทำให้มีเวลาเหลือที่จะมามุ่งเน้นธุรกิจหลักของตัวเอง
ด้วยเหตุนี้จึงคาดว่าจะมีผู้ประกอบการรายใหม่เข้ามาแข่งขันในธุรกิจมากขึ้น

กลยุทธ์การแข่งขัน

บริษัทได้เตรียมความพร้อมสำหรับการแข่งขัน ทั้งการลงทุนทางเทคโนโลยี รูปแบบการให้บริการ
การขยายเครือข่าย การหมั่นอบรมฝึกฝนพนักงานอันเป็นที่มาของ “บริการ 3 มิติ”
ซึ่งนับว่าสร้างความแตกต่างได้อย่างชัดเจน และสร้างความไว้วางใจและประโยชน์สูงสุดให้กับลูกค้า
ซึ่งเชื่อมั่นได้ว่าจะช่วยเสริมความสามารถในการแข่งขันของบริษัทให้คงอยู่ในระดับผู้นำของธุรกิจต่อไป

ฐานะทางการเงินและผลการดำเนินงานของบริษัทที่ประกอบธุรกิจลิสซิ่ง

จากการที่สมาคมลิสซิ่งไม่ได้จัดเก็บข้อมูลของสมาชิกตั้งแต่ปี 2539
บริษัทจึงได้จัดหาข้อมูลฐานะการเงินและผลการดำเนินการเฉพาะบริษัทที่เป็นสมาชิกสมาคมลีสซิ่งไทยและเป็นบริษัทจดทะเบียนในตลาดหลักทรัพย์แห่งประเทศไทย
ดังต่อไปนี้

ฐานะการเงินและผลการดำเนินงาน ณ วันที่ 30 กันยายน 2548

  หน่วย : ล้านบาท

[TABLE]

หมายเหตุ * ปิดบัญชีสำหรับปี สิ้นสุด ณ วันที่ 30 กันยายน 2548

  ** ปิดบัญชีสำหรับปี สิ้นสุด ณ วันที่ 31 ธันวาคม 2548

ฐานะการเงินและผลการดำเนินงาน ณ วันที่ 30 กันยายน 2549 

  หน่วย : ล้านบาท

[TABLE]

หมายเหตุ * ปิดบัญชีสำหรับปี สิ้นสุด ณ วันที่ 30 กันยายน 2549

  ** ปิดบัญชีสำหรับงวด 9 เดือน สิ้นสุด ณ วันที่ 30 กันยายน 2549

3. การจัดหาผลิตภัณฑ์และบริการ

แหล่งที่มาของเงินทุน

บริษัทมีนโยบายในการจัดหาแหล่งเงินทุนในอนาคต
โดยมุ่งเน้นการจัดหาแหล่งเงินทุนระยะยาวเพื่อให้สอดคล้องกับลักษณะการดำเนินธุรกิจลิสซิ่ง
และจากประชุมผู้ถือหุ้นสามัญประจำปี เมื่อวันที่ 29 มกราคม 2547
ผู้ถือหุ้นได้มีมติอนุมัติการยกเลิกหุ้นกู้ที่ยังไม่ได้ออกจำหน่ายจำนวน 200 ล้านบาท
และให้บริษัทออกและเสนอขายหุ้นกู้ภายในวงเงินไม่เกิน 5,000 ล้านบาท ประเภทไม่มีหลักประกัน
อายุไม่เกิน 5 ปี เสนอขายภายในและ/หรือต่างประเทศ ให้แก่บุคคลทั่วไป
และ/หรือนักลงทุนสถาบัน ทั้งจำนวนหรือแต่บางส่วน โดยเสนอขายคราวเดียวหรือหลายคราวก็ได้
เพื่อเป็นทุนหมุนเวียน และ/หรือการจัดหาเงินทุนที่เหมาะสมและสอดคล้องกับผลการดำเนินงาน
และ/หรือการขยายธุรกิจต่อไปในอนาคต และ/หรือชำระคืนเงินกู้ โดยข้อกำหนดและเงื่อนไขต่างๆ
ให้อยู่ในดุลยพินิจของคณะกรรมการบริษัท และ/หรือ
บุคคลที่ได้รับมอบหมายจากคณะกรรมการบริษัทนั้นเพื่อให้การออกหุ้นกู้สำเร็จลุล่วง

ณ ปัจจุบันสำหรับหุ้นกู้ที่บริษัทได้ดำเนินการออกแล้วและยังไม่ครบกำหนดไถ่ถอน จำนวน 1,760
ล้านบาท ได้แก่ หุ้นกู้ บมจ.ภัทรลิสซิ่ง ครั้งที่ 1/2547 ครบกำหนดไถ่ถอนปี 2550, หุ้นกู้
บมจ.ภัทรลิสซิ่ง ครั้งที่ 2/2547 ครบกำหนดไถ่ถอนปี 2551 , หุ้นกู้ บมจ.ภัทรลิสซิ่ง ครั้งที่
1/2548 ครบกำหนดไถ่ถอนปี 2551, หุ้นกู้ บมจ.ภัทรลิสซิ่ง ครั้งที่ 2/2548 ชุดที่ 1
ครบกำหนดไถ่ถอนปี 2550 , หุ้นกู้ บมจ.ภัทรลิสซิ่ง ครั้งที่ 2/2548 ชุดที่ 2 ครบกำหนดไถ่ถอนปี
2552 และ หุ้นกู้ บมจ.ภัทรลิสซิ่ง ครั้งที่ 1/2549 ครบกำหนดไถ่ถอนปี 2554

โดยมีวัตถุประสงค์การออกหุ้นกู้นี้เพื่อเป็นทุนหมุนเวียน
และ/หรือการจัดหาเงินทุนที่เหมาะสมและสอดคล้องกับผลการดำเนินงาน
และ/หรือการขยายธุรกิจต่อไปในอนาคต และ/หรือชำระคืนเงินกู้ นอกจากนี้
บริษัทมีวัตถุประสงค์เพื่อที่จะให้ระยะเวลาของเงินกู้ยืมมีความสอดคล้องกับอายุสินทรัพย์ที่บริษัทให้เช่าทรัพย์สิน
ทั้งยังทำให้ต้นทุนการกู้ยืมของบริษัทเป็นอัตราดอกเบี้ยคงที่
ซึ่งจะเป็นการลดความเสี่ยงที่อาจเกิดขึ้นจากความผันผวนของอัตราดอกเบี้ยในท้องตลาด

การให้เช่า (การให้เช่าทรัพย์สิน)

นโยบายการให้เช่าทรัพย์สิน

บริษัทมีนโยบายต่าง ๆ ในการให้เช่าทรัพย์สินประเภทลิสซิ่ง ดังต่อไปนี้

1.  ผู้เช่า : บริษัทจะให้เช่าแก่ผู้เช่าที่เป็นนิติบุคคลเท่านั้น
    โดยบริษัทจะพิจารณาคุณสมบัติของลูกค้าผู้ขอเช่า เช่น เป็นนิติบุคคลที่มีผลการดำเนินงานดี
    หรือมีโครงการที่มีความเป็นไปได้สูง ประวัติการเงินดี
    และมีความสามารถในการชำระค่าเช่าได้

2.  วัตถุประสงค์ในการเช่า : ทรัพย์สินที่จะขอเช่าจะต้องนำไปใช้ในกิจการของผู้เช่า
    โดยผู้เช่าจะต้องแจ้งวัตถุประสงค์ในการเช่าให้แก่บริษัท

3.  ทรัพย์สินที่เช่า : ทรัพย์สินที่เช่าจะต้องมีคุณสมบัติดังนี้

-   เป็นทรัพย์สินใหม่ โดยบริษัทจะพิจารณาสภาพ อายุการใช้งานและราคาที่เหมาะสม

-   มีผู้ใช้โดยแพร่หลาย และมีตลาดมือสองรองรับพอควร

-   ไม่ได้ผลิตเพื่อใช้กับผู้ใช้เฉพาะราย

-   สามารถระบุกรรมสิทธิ์การเป็นเจ้าของได้

4.  ระยะเวลาเช่า : ระยะเวลาเช่าอยู่ระหว่าง 3-5ปี
    แล้วแต่ความเหมาะสมของประเภทและการใช้งาน

5.  เงื่อนไขก่อนการเช่า :
    การกำหนดเงื่อนไขการเช่าจะแตกต่างไปตามความเสี่ยงของแต่ละบริษัท
    ซึ่งอาจเลือกทางใดทางหนึ่งหรือหลายทางจากต่อไปนี้

-   มีบุคคลค้ำประกันการเช่า

-   วางเงินเพื่อค้ำประกันการเช่าในกรณีทรัพย์สินให้เช่ามีลักษณะพิเศษ

-   ไม่มีเงื่อนไขก่อนการเช่า

6.  เงื่อนไขเมื่อสิ้นสุดสัญญาเช่า : ในการเสนอเงื่อนไขการเช่า
    จำเป็นต้องพิจารณาถึงความเสี่ยงของทรัพย์สินที่เช่าในแง่ต่างๆ เช่น
    ความแพร่หลายของผู้ใช้ทรัพย์สินประเภทเดียวกัน แบบ รุ่น ยี่ห้อ ราคาของตลาดมือสอง
    การพัฒนาของเทคโนโลยี การล้าสมัย และลักษณะการใช้งาน เป็นต้น
    บริษัทจะพิจารณาราคาซากของทรัพย์สินที่น่าจะขายได้โดยมีความเสี่ยงไม่มากนัก
    และนำไปใช้ในการคำนวณอัตราค่าเช่า เงื่อนไขหลังการเช่าที่บริษัทเสนอให้แก่ผู้เช่า
    ขึ้นอยู่กับการคาดการณ์ความเสี่ยงของบริษัทว่ามากน้อยเพียงใดสำหรับเงื่อนไขต่างๆ
    ที่ผู้เช่าได้รับหลังสิ้นสุดอายุการเช่า ดังต่อไปนี้

-   ข้อเสนอขายหลังการเช่า (Option to Buy) :
    ผู้เช่าจะได้รับข้อเสนอขายทรัพย์สินจากบริษัทในราคาซากที่เคยกำหนดไว้ในสัญญาเช่า
    โดยผู้เช่าจะใช้สิทธิซื้อหรือไม่ก็ได้

-   คืนทรัพย์สินให้แก่ผู้ให้เช่า (No Option) :
    เมื่อสิ้นสุดสัญญาเช่าผู้เช่าจะต้องคืนทรัพย์สินที่เช่าให้แก่บริษัท

การบริหารความเสี่ยงจากการให้เช่า

บริษัทได้มีการระมัดระวังในการคัดเลือกลูกค้าโดยใช้ระบบ Sponsoring
ในการพิจารณาอนุมัติเพื่อกลั่นกรอง
เนื่องจากผู้สนับสนุนในแต่ละรายจะมีมุมมองและแนวคิดที่กว้างขวางขึ้น
ทำให้เกิดความรอบคอบมากขึ้น
ซึ่งจะสะท้อนไปถึงปริมาณของลูกหนี้มีปัญหาของบริษัทที่มีอยู่ในระดับที่ต่ำ

นอกจากนี้ บริษัทยังได้มีระบบการติดตามการชำระค่าเช่าของลูกค้าอย่างรัดกุม
รวมถึงได้มีการตั้งสำรองหนี้สงสัยจะสูญไว้อย่างเพียงพอ
นอกจากนี้บริษัทยังได้ให้ความสำคัญในการติดตามและศึกษาถึงความผันผวนของภาวะเศรษฐกิจโดยรวมของโลกและของภูมิภาค
สภาวะแวดล้อม แนวโน้ม และปัจจัยที่อาจส่งผลโดยตรงต่อการทำธุรกิจของบริษัท
บริษัทจึงได้จัดตั้งหน่วยงานพัฒนาธุรกิจเพื่อศึกษา
ในเรื่องต่างๆเพื่อใช้ประกอบการตัดสินใจให้ทันท่วงที สำหรับผลกระทบที่อาจมีขึ้นต่อบริษัท

การควบคุมดูแล การอนุมัติการให้กู้ยืมและการติดตามลูกหนี้

ขั้นตอนการประกอบธุรกิจลิสซิ่งของบริษัท

บริษัทมีการแบ่งขั้นตอนในการประกอบธุรกิจลิสซิ่ง ออกเป็น 6 ขั้นตอน คือ

1.  การพิจารณาเครดิตของลูกค้า : บริษัทจะสอบถามข้อมูลความต้องการเช่าจากลูกค้า เช่น
    ทรัพย์สินที่ต้องการเช่า วัตถุประสงค์การใช้งาน ระยะเวลาการเช่า เงื่อนไขการเช่า
    เหตุผลการเลือกเช่าแบบลิสซิ่ง ซึ่งรวมถึงประวัติผลการดำเนินงาน
    ประเภทวงเงินและสถาบันการเงิน ที่ลูกค้าใช้อยู่และเอกสารต่างๆ ประกอบการพิจารณา
    ซึ่งจากข้อมูลดังกล่าว
    เจ้าหน้าที่ฝ่ายการตลาดจะพิจารณาเสนอเงื่อนไขการเช่าตามนโยบายการให้เช่าทรัพย์สินของบริษัท

2.  การขออนุมัติ : บริษัทได้ใช้ระบบผู้สนับสนุน (Sponsor System)
    ในการอนุมัติให้เช่าทรัพย์สิน ซึ่งระบบการอนุมัติดังกล่าว กลุ่มผู้สนับสนุน (Sponsor)
    ประกอบด้วยผู้บริหารระดับผู้อำนวยการฝ่ายต่างๆ ทั้งนี้ตามขั้นตอนการอนุมัติให้เช่า
    เมื่อลูกค้าตกลงในเงื่อนไขที่บริษัทได้เสนอไปเบื้องต้นแล้ว หากมูลค่า
    ค่าเช่าที่จะทำในครั้งนี้รวมกับมูลค่าค่าเช่าในสัญญาเดิมที่ยังไม่ถึงกำหนดชำระค่าเช่าไม่เกิน 10
    ล้านบาท เจ้าหน้าที่ฝ่ายการตลาดจะทำหน้าที่เสนอรายงานแก่ผู้สนับสนุน 1 ท่าน
    เพื่อรับรองความถูกต้อง
    จากนั้นผู้สนับสนุนดังกล่าวจะส่งรายงานที่รับรองความถูกต้องแล้วไปยังผู้สนับสนุนอีก 2 ท่าน
    เพื่ออนุมัติการให้เช่าทรัพย์สิน ในกรณีที่ค่าเช่ารวมดังกล่าวมากกว่า 10 ล้านบาท
    จะต้องให้กรรมการผู้จัดการเป็นผู้อนุมัติอีกขั้นหนึ่ง

3.  การทำสัญญา :
    รายงานขออนุมัติที่ได้รับอนุมัติจะถูกจัดทำเป็นสัญญาเช่าเพื่อเสนอแก่ผู้เช่าลงนาม

4.  การจัดซื้อทรัพย์สิน : เมื่อผู้เช่าลงนามในสัญญาเช่าแล้ว
    บริษัทจึงจัดซื้อทรัพย์สินตามคุณสมบัติที่ตกลงไว้
    โดยมีช่องทางการจัดซื้อผ่านผู้ขายที่บริษัทจัดหาเองหรือผู้ขายที่ผู้เช่าจัดหาให้

5.  การส่งมอบทรัพย์สิน : บริษัทจะจัดส่งทรัพย์สินให้ผู้เช่า จดทะเบียนและจัดทำประกันภัยทรัพย์สิน
    ซึ่งเป็นส่วนหนึ่งของบริการของบริษัท
    พร้อมกับดำเนินการเงื่อนไขก่อนการเช่าให้แล้วเสร็จและถือเป็นการเริ่มต้นสัญญา

6.  การสิ้นสุดสัญญาเช่า :
    เมื่อสิ้นสุดสัญญาเช่าและผู้เช่าได้ปฏิบัติตามเงื่อนไขที่ระบุในสัญญาตลอดระยะเวลาเช่าและไม่มีหนี้สินค้างชำระแก่บริษัทลูกค้าจะได้รับเสนอเงื่อนไขหลังการเช่าตามที่ได้ระบุในสัญญา

นโยบายเกี่ยวกับการควบคุมและติดตามลูกหนี้ค้างชำระ

บริษัทมีนโยบายควบคุมลูกหนี้ค้างชำระอย่างเข้มงวด โดยมีขั้นตอนการทวงถาม คือ

1.  กรณีที่ลูกค้าค้างชำระในระยะ 1 เดือนแรกจะติดตามโดยเจ้าหน้าที่การเงิน
    โดยออกเป็นจดหมายทวงถามหนี้สินที่ค้างชำระ

2.  การค้างชำระเกิน 2 เดือน จะส่งเรื่องให้เจ้าหน้าที่เร่งรัดหนี้สินติดตามทวงหนี้

3.  ส่งเรื่องให้สำนักกฎหมายดำเนินการตามขั้นตอนทางกฎหมายต่อไป
    โดยบริษัทจะดำเนินการติดตามเพื่อยึดคืนควบคู่กันไป
    ในกรณีที่ได้ดำเนินการยึดคืนทรัพย์สินมาจำหน่ายและมูลค่าทรัพย์สินที่จำหน่ายได้ไม่เพียงพอกับมูลค่าความสูญเสียที่เกิดขึ้นจริง
    บริษัทโดยสำนักงานกฎหมายจะดำเนินการฟ้องร้องเรียกค่าเสียหายต่อไปจนครบจำนวนตามที่ได้ระบุไว้ในสัญญา

เงินลงทุน

ในปี 2549 บริษัทได้ลงทุนในบริษัท พลัส เซ็นเตอร์ จำกัด ซึ่งเป็นบริษัทย่อยของบริษัท
โดยบริษัทเป็นผู้ถือหุ้น เป็นจำนวนเงิน 9,999,930 บาท ( 99.99% ) ณ สิ้นปีบัญชี 2549
บริษัทพลัส เซ็นเตอร์ จำกัด ยังไม่ได้เริ่มดำเนินการ

การจัดหาแหล่งเงินทุนหรือให้กู้ยืมผ่านบุคคลที่เกี่ยวข้องกับผู้บริหารหรือผู้ถือหุ้นรายใหญ่

- ไม่มี -